SKRIFTLIG FORESPØRGSEL E-3282/01

af Laura González Álvarez (GUE/NGL) til Kommissionen

(27. november 2001)

Om: Miljøforurening i San Claudio (Oviedo Asturien)

Miljøorganisationen San Claudio Aire Limpio (Amascal) har ved forskellige myndigheder i Asturien anmeldt firmaet Indasa i San Claudio i Oviedo kommune i Asturien for luft- og jordforurening. Dette firma bruger skrot, malingrester, farvestoffer og smøreolier, der alt sammen betragtes som farligt affald, i deres smelteovn. Forureningen af luften og jorden med tungmetaller (bly, kadmium osv.) forårsaget af omtalte firma, som er beliggende ca. 300 meter fra et tætbefolket område, er i strid med de spanske bestemmelser, i henhold til hvilke denne form for industri skal ligge mindst 2 000 meter fra beboede områder, og får beboerne til at frygte for deres helbred og for områdets fremtid.

I 1966 vedtog Den Europæiske Union et rammedirektiv med henblik på at højne luftkvaliteten, og der er ligeledes vedtaget EU-lovgivning om de højest tilladte grænseværdier for emissioner

i medlemsstaterne. Endvidere er der fastlagt grundlæggende principper for indsamling, bortskaffelse, genanvendelse og behandling af affald i direktiv 75/442/EØF(1), som er suppleret med direktiv 78/319/EØF(2) om giftigt og farligt affald og bortskaffelse heraf.

Følgende direktiver vil kunne finde anvendelse i dette tilfælde:

- direktiv 1999/30/EF(3) om luftkvalitetsgrænseværdier for svovldioxid, nitrogendioxid og nitrogenoxider, partikler og bly i luften

- direktiv 82/884/EØF(4) med senere ændringer om en grænseværdi for bly i luften

- direktiv 88/609/EØF(5) med senere ændringer om begrænsning af visse luftforurenende emissioner fra store fyringsanlæg

- direktiv 96/62/EF(6) om vurdering og styring af luftkvalitet.

Hvilke skridt agter Kommissionen at tage i denne sag for at sikre en korrekt anvendelse af gældende EU-lovgivning?

(1) EFT L 194 af 25.7.1975, s. 39.

(2) EFT L 84 af 31.3.1978, s. 43.

(3) EFT L 163 af 29.6.1999, s. 41.

(4) EFT L 378 af 31.12.1982, s. 15.

(5) EFT L 336 af 7.12.1988, s. 1.

(6) EFT L 296 af 21.11.1996, s. 55.

Supplerende svarafgivet på Kommissionens vegne af Margot Wallström

(3. juni 2002)

De spanske myndigheder (den selvstyrende region Asturien og Oviedo kommune) har fremsendt deres bemærkninger samt forskellige informationer som svar på Kommissionens brev vedrørende virksomheden Indasas aktiviteter og anvendelsen af den i det foreliggende tilfælde relevante fællesskabslovgivning på miljøområdet.

Det fremgår af disse oplysninger, at virksomheden Indasa af Oviedo kommune har fået tilladelse til at udføre støberivirksomhed med henblik på genudnyttelse af aluminium. Denne tilladelse er betinget af, at en række forudsætninger er opfyldt, og er blevet opnået efter forskellige administrative skridt over for myndighederne.

De spanske myndigheder anfører, at det som følge af en række klager fra naboerne og de foretagne inspektioner fremgår, at den pågældende virksomheds aktiviteter ikke fuldt ud stemmer overens med den bevilgede tilladelse. De spanske myndigheder oplyser, at Oviedo kommune har krævet, at virksomheden træffer en række foranstaltninger. Denne er nu i gang med at tage de nødvendige skridt til at legalisere sine aktiviteter og overholde de gældende bestemmelser vedrørende emissioner.

Desuden skal det præciseres, at spørgsmålet om afstanden mellem det nævnte anlæg og de beboede områder sorterer under landets myndigheder og er ikke omfattet af fællesskabslovgivningen.

For så vidt angår anvendelsen af Rådets direktiv 96/61/EF af 24. september 1996 om integreret forebyggelse og bekæmpelse af forurening(1), skal det bemærkes, at selv om dette anlæg er omfattet af direktivets bilag I, pkt. 2.5, fastsætter artikel 5 i direktiv 96/61/EF en overgangsordning for allerede eksisterende anlæg.

Hvorom alting er, vil Kommissionen i sin egenskab af traktaternes vogter træffe de nødvendige foranstaltninger for at sikre, at fællesskabslovgivningen overholdes i det foreliggende tilfælde.

(1) EFT L 257 af 10.10.1996.